b'\n_START_ARTICLE_\nNirvana (yhtye)\n_START_SECTION_\nAlkuvaiheet\n_START_PARAGRAPH_\nKrist Novoselic ja Kurt Cobain tapasivat toisensa vuonna 1985 ja sopivat ensimm\xc3\xa4isist\xc3\xa4 soittosessioista. Novoselic oli vakuuttunut Cobainin lahjakkuudesta Fecal Matter -yhtyeen demokappaleen "Spank Thru" perusteella. Nirvana perustettiin tammikuussa vuonna 1987. T\xc3\xa4t\xc3\xa4 ennen yhtye ehti soittaa nimill\xc3\xa4 Pen Cap Chew, Bliss, Ted Ed Fred ja Skid Row. Fecal Matter- yhtyeeseen Novoselic ei liittynyt vaikka Cobain ja h\xc3\xa4n tunsivatkin toisensa. Ensimm\xc3\xa4iseksi rumpaliksi tuli Aaron Burckhard, joka toimi yhtyeess\xc3\xa4 vuosina 1987\xe2\x80\x931988. Yhtye esiintyi ensimm\xc3\xa4isen  kerran 7. joulukuuta 1986. Sen j\xc3\xa4lkeen yhtye alkoi kierrell\xc3\xa4 klubeja vuoteen 1989 saakka. Vuonna 1988 yhtye sai levytyssopimuksen paikalliselle Sub Pop -levy-yhti\xc3\xb6lle. Samana vuonna yhtye julkaisi my\xc3\xb6s ensimm\xc3\xa4isen singlens\xc3\xa4 "Love Buzzin", B-puolenaan Big Cheese. Yhtye alkoi \xc3\xa4\xc3\xa4nitt\xc3\xa4\xc3\xa4 ensimm\xc3\xa4ist\xc3\xa4 albumiaan Bleachia, joka julkaistiin vuonna 1989. Albumin nimeksi piti alun perin tulla Too Many Humans. Bleach-albumin suurimpina innoittajina olivat muun muassa yhtyeet Melvins, Mudhoney, Black Sabbath, Led Zeppelin ja AC/DC. Yhtyeen alkuvaiheita on kuvailtu mm. vaihtoehtoiseksi tukkaheviksi._NEWLINE_Vuonna 1988 yhtye sai rumpalikseen Melvins-yhtyeest\xc3\xa4 tunnetun Dale Croverin, jonka Cobain tunsi aiemmin Fecal Matter-yhtyeest\xc3\xa4. Yhtye \xc3\xa4\xc3\xa4nitti Croverin kanssa demon Recriprocal studiolla. Croverin erottua yhtyeest\xc3\xa4 rumpaliksi vaihtui kuitenkin Dave Foster. Foster soitti b\xc3\xa4ndiss\xc3\xa4 kuitenkin vain lyhyen aikaa ja h\xc3\xa4net korvattiin vuonna 1988 Chad Channingilla, joka soitti yhtyeess\xc3\xa4 vuoden 1989 ja osan vuodesta 1990. Yhtyeess\xc3\xa4 soitti my\xc3\xb6s kitaristi Jason Everman, tosin vain vuoden 1989 aikana. H\xc3\xa4n soitti toista kitaraa Kiss-coverissa "Do You Love Me" sek\xc3\xa4 With the Lights Outilla julkaistussa Dive-demossa. Bleach-albumilla h\xc3\xa4n ei soittanut kansitekstimaininnasta huolimatta. Yhtye esiintyi loppuvuodesta my\xc3\xb6s Euroopassa toisen seattlelaisen yhtyeen TADin kanssa ja saavutti Lontoossa jopa kulttisuosiota. Vuosikymmenen alussa yhtye julkaisi musiikkivideon, koki j\xc3\xa4lleen kokoonpanomuutoksia ja soitti maineeltaan laadukkaan Yhdysvaltain-kiertueen.\n_START_SECTION_\nSuuri levytyssopimus ja yhtyeen l\xc3\xa4pimurto (1990\xe2\x80\x931993)\n_START_PARAGRAPH_\nVuonna 1990 Nirvana alkoi \xc3\xa4\xc3\xa4nitt\xc3\xa4\xc3\xa4 uutta albumia Nevermindia saatuaan sopimuksen levyj\xc3\xa4tti Geffenin kanssa. Albumin \xc3\xa4\xc3\xa4nityksien alettua yhtyeess\xc3\xa4 oli rumpalina viel\xc3\xa4 Chad Channing, mutta yhtye sai uuden vakituisen rumpalin Dave Grohlin ja Channing soitti ainoastaan lautasia kappaleessa "Polly". Syyskuussa 1991 yhtye l\xc3\xa4hti j\xc3\xa4lleen Amerikan-kiertueelle ja Nevermind julkaistiin 24. syyskuuta 1991. Marraskuussa 1991 yhtye l\xc3\xa4hti Euroopan-kiertueelle ja palasi Yhdysvaltoihin joulukuussa._NEWLINE_Albumin suosio alkoi kasvaa sen ensimm\xc3\xa4isen singlen "Smells Like Teen Spirit" menestyksen saattelemana. Siit\xc3\xa4 tuli musiikkikanava Music Televisionin soitetuin kappale. Seuraavana vuonna julkaistut singlet "Come As You Are", "Lithium" ja "In Bloom" nostivat sek\xc3\xa4 yhtyeen ett\xc3\xa4 Nevermind albumin suosiota entisest\xc3\xa4\xc3\xa4n. My\xc3\xb6s kappaletta "Something In The Way" soitettiin radioissa paljon, vaikka siit\xc3\xa4 ei tehty single\xc3\xa4. Nevermindilta julkaistiin promosinglen\xc3\xa4 "On a Plain". Nirvana tuntui tuovan jotain uutta ja aitoa muutamia vuosia paikallaan polkeneeseen poplistojen musiikkiin. Yhtyeen oli m\xc3\xa4\xc3\xa4r\xc3\xa4 esiinty\xc3\xa4 syksyn aikana Suomessakin Helsingin Lepakossa, mutta esiintyminen kuitenkin peruttiin._NEWLINE_11. tammikuuta 1992 yhtye esiintyi Saturday Night Live -ohjelmassa, ja soitti kappaleet "Smells Like Teen Spirit" ja "Territorial Pissings" ja rikkoi instrumenttinsa ja lavasteita. Esiintymisen j\xc3\xa4lkeen Cobain otti yliannostuksen heroiinia ja joutui vieroitukseen, joka kuitenkin keskeytyi. Samassa kuussa yhtye aloitti Australian kiertueen, joka ulottui Uudesta-Seelannista Japaniin. Kiertueella yhtyeen j\xc3\xa4senten v\xc3\xa4lit tulehtuivat, varsinkin Cobainin ja Novoselicin, ja yhtye oli hajoamisen partaalla. Japanin kiertueen j\xc3\xa4lkeen yhtye piti nelj\xc3\xa4n kuukauden esiintymistauon._NEWLINE_Kes\xc3\xa4kuussa 1992 yhtye aloitti j\xc3\xa4lleen uuden kiertueen. Kiertue ulottui aina Suomeen asti. Turun Ruisrockissa.  27.6. Nirvana soitti viimeisen kerran  "Paper Cuts" -kappaleen liven\xc3\xa4. . Kiertue p\xc3\xa4\xc3\xa4ttyi 4. hein\xc3\xa4kuuta Espanjaan, jonka j\xc3\xa4lkeen Cobain joutui vieroitushoitoon._NEWLINE_Elokuussa 1992 yhtyeell\xc3\xa4 oli yksi parhaimmista ja onnistuneimmista konserteistaan Readingiss\xc3\xa4 Reading festivaalilla. Se esitti ensimm\xc3\xa4ist\xc3\xa4 kertaa kappaleen "Tourette\'s", joka julkaistiin vasta In Utero-albumilla 1993. Samana vuonna MTV Video Music Awardseissa yhtye ei soittanut kappaletta "Smells Like Teen Spiriti\xc3\xa4", vaikka MTV toivoi. Yhtye olisi halunnut soittaa "Rape Me":n, mutta MTV ei siihen suostunut, joten yhtye p\xc3\xa4\xc3\xa4tti soittaa kappaleen "Lithium", mutta protestina aloitti esiintymisens\xc3\xa4 "Rape Me:n" alkusoitolla, jolloin l\xc3\xa4hes suora l\xc3\xa4hetys katkaistiin. Cobain joutui backstagella sanaharkkaan Guns N\' Roses -yhtyeen laulajan Axl Rosen kanssa, mutta lehdet eiv\xc3\xa4t tiedottaneet juurikaan tapahtuneesta. Syyskuussa ja lokakuussa yhtye soitti muutaman konsertin ja siirtyi j\xc3\xa4lleen keikkatauolle. Vuoden 1992 viimeisen konsertin yhtye soitti Argentiinassa 30. lokakuuta._NEWLINE_Vuoden 1992 joulukuussa levy-yhti\xc3\xb6 Geffen julkaisi Incesticide-albumin, joka sis\xc3\xa4lsi muun muassa demoja, varhaisia singlej\xc3\xa4 ja albumeilta j\xc3\xa4tettyj\xc3\xa4 kappaleita. Incesticide sis\xc3\xa4lsi yhtyeen tunnetut kappaleet "Dive", "Sliver" ja "Aneurysm". Albumi menestyi erinomaisesti, vaikka sit\xc3\xa4 ei mainostettu juurikaan. Yhtyeen j\xc3\xa4senet sanoivatkin tuohon aikaan, ett\xc3\xa4 viimeist\xc3\xa4\xc3\xa4n t\xc3\xa4m\xc3\xa4n levyn j\xc3\xa4lkeen huomataan ne tosi fanit, jotka eiv\xc3\xa4t kuuntele vain heid\xc3\xa4n radiossa soivia hittej\xc3\xa4\xc3\xa4n._NEWLINE_Vuoden 1993 helmikuussa yst\xc3\xa4v\xc3\xa4np\xc3\xa4iv\xc3\xa4n aikoihin yhtye alkoi uuden albuminsa nauhoitukset. Syyskuussa 1993 Steve Albini julkaisi yhtyeen kolmannen albumin, In Uteron. Se oli raskaampi ja synkempi kuin edelliset, mutta sis\xc3\xa4lsi my\xc3\xb6s yhtyeen herkk\xc3\xa4\xc3\xa4 ja rauhallista puolta. Saman vuoden hein\xc3\xa4kuussa Kurt Cobain otti New Yorkissa yliannostuksen heroiinia, joka pidettiin salassa. In Uteron kappale "Radio Friendly Unit Shifter" oli yhtyeen vuoden 1993 keikkojen aloituskappale. Albumin tutuimmaksi kappaleeksi nousi "Heart-Shaped Box" josta tehtiin musiikkivideo ja single. Albumin julkaisun aikoihin yhtye esiintyi toisen kerran Saturday Night Live ohjelmassa esitt\xc3\xa4en kappaleen "Rape Me". Albumilta julkaistiin viel\xc3\xa4 singlet "All Apologies" ja "Rape Me", joista j\xc3\xa4lkimm\xc3\xa4inen tunnetaan makaaberista sanoituksestaan_NEWLINE_Albumin viimeisin single oli "Pennyroyal Tea", joka oli tarkoitus julkaista huhtikuun alussaa 1994.  Cobainin kuoleman tullessa julkisuuteen 8. huhtikuuta, levy-yhti\xc3\xb6 (Geffen) tuhosi kaikki mahdolliset kopiot levyst\xc3\xa4. Minimaalinen m\xc3\xa4\xc3\xa4r\xc3\xa4 niist\xc3\xa4 oli kuitenkin ehtinyt jo p\xc3\xa4\xc3\xa4ty\xc3\xa4 jakeluun Saksan ja Iso-Britannian painamana. Jos haluaa alkuper\xc3\xa4isen Pennyroyal Tea CDS:n itselleen, joutuu siit\xc3\xa4 maksamaan huutokaupassa 500 - 2 500+  euroa. Suomessa sinkun tiedet\xc3\xa4\xc3\xa4n ehtineen myyntiin ainakin Joensuussa, edesmenneess\xc3\xa4 Ukin Musiikissa.\n_START_SECTION_\nViimeisen kuukaudet ja Cobainin kuolema (1993\xe2\x80\x931994)\n_START_PARAGRAPH_\nNirvana aloitti ensimm\xc3\xa4isen Yhdysvaltain kiertueensa yli kahteen vuoteen lokakuussa 1993. Marraskuussa 1993 yhtye esiintyi MTV Unplugged -ohjelmassa. Esityksess\xc3\xa4 olivat mukana kitaristi Pat Smear ja sellisti Lori Goldston. Yhtye p\xc3\xa4\xc3\xa4tti poiketa ohjelman tavanomaisesta menettelytavasta ja soitti heid\xc3\xa4n v\xc3\xa4hemm\xc3\xa4n tunnetumpaa materiaalia sek\xc3\xa4 useita lainakappaleita. Nirvana pyysi Meat Puppets -yhtyeen Cris ja Curt Kirkwoodia liittym\xc3\xa4\xc3\xa4n esitykseen ja he soittivat kolme lainakappaletta yhtyeelt\xc3\xa4. Vuoden 1994 alussa yhtye aloitti Euroopan kiertueensa. Nirvana soitti viimeisen keikkansa M\xc3\xbcncheniss\xc3\xa4, Saksassa 1. maaliskuuta. Cobainin vaimo, Courtney Love, l\xc3\xb6ysi Cobainin tajuttomana heid\xc3\xa4n hotellihuoneestaan Roomassa 4. maaliskuuta, ja t\xc3\xa4m\xc3\xa4 vietiin nopeasti sairaalaan. L\xc3\xa4\xc3\xa4k\xc3\xa4ri kertoi tiedotustilaisuudessa Cobainin reagoineen alkoholin ja Rohypnolin sekoitukseen. Kiertueen loput keikat peruttiin. Seuraavien viikkojen aikana Cobain alkoi k\xc3\xa4ytt\xc3\xa4\xc3\xa4 taas heroiinia. V\xc3\xa4liintulon j\xc3\xa4lkeen Cobain meni vieroitushoitoon. Alle viikkoa my\xc3\xb6hemmin Cobain kiipesi p\xc3\xa4ihdeklinikan muurin yli ja lensi takaisin Seattleen. Viikkoa my\xc3\xb6hemmin perjantaina 8. huhtikuuta 1994 Cobain l\xc3\xb6ydettiin kuolleena kotoaan Seattlesta. Kuolinsyyn\xc3\xa4 oli mahdollisesti itseaiheutettu ampumahaava p\xc3\xa4\xc3\xa4h\xc3\xa4n.\n_START_SECTION_\nNirvanan hajoamisen j\xc3\xa4lkeiset julkaisut\n_START_PARAGRAPH_\nCobainin kuoleman j\xc3\xa4lkeen Nirvanalta on viel\xc3\xa4 julkaistu musiikkia. Ensimm\xc3\xa4inen on vuonna 1993 liven\xc3\xa4 nauhoitettu MTV Unplugged -konsertti, joka julkaistiin nimell\xc3\xa4 MTV Unplugged in New York. Levy sai kriitikoilta hyvin suopeat arviot. T\xc3\xa4ll\xc3\xa4 keikalla oli my\xc3\xb6s mukana Meat Puppets -yhtyeen Cris ja Curt Kirkwood. Albumilla on my\xc3\xb6s mukana muutama cover-kappale sellaisilta artisteilta ja yhtyeilt\xc3\xa4 kuin Meat Puppets, Leadbelly, The Vaselines ja David Bowie._NEWLINE_Kaksi viikkoa MTV Unplugged -levyn j\xc3\xa4lkeen julkaistiin VHS-kasetti Live! Tonight Sold Out!!, jossa on yhtyeen live-taltiointeja. Cobain kokosi suurimman osan tallenteen materiaalista, jotka painottuvat Nevermind-albumin aikoihin sill\xc3\xa4 Cobain ei saanut kuolemansa johdosta sit\xc3\xa4 t\xc3\xa4ysin valmiiksi._NEWLINE_Vuonna 1996 julkaistiin Nirvanan live-kokoelma From the Muddy Banks of the Wishkah, joka sis\xc3\xa4lt\xc3\xa4\xc3\xa4 yhtyeen live-taltiointeja vuosilta 1989\xe2\x80\x931994. Se oli alun perin tarkoitus julkaista tuplalevyn\xc3\xa4 MTV Unplugged -levyn ohella vuonna 1994, mutta se viiv\xc3\xa4styi Cobainin kuoleman johdosta._NEWLINE_Vuonna 2002 julkaistiin yhtyeen kolmas kokoelmalevy Nirvana. Se sis\xc3\xa4lt\xc3\xa4\xc3\xa4 p\xc3\xa4\xc3\xa4osin yhtyeen tunnettuja kappaleita vuosilta 1989\xe2\x80\x931994. Mukana on my\xc3\xb6s yhtyeen viimeinen studiossa \xc3\xa4\xc3\xa4nitetty kappale "You Know You\'re Right"  vuoden 1994 tammikuulta, kolme kappaletta MTV Unplugged In New York -levylt\xc3\xa4 sek\xc3\xa4 kappaleen "About a Girl" alkuper\xc3\xa4inen versio. Levy sis\xc3\xa4lt\xc3\xa4\xc3\xa4 kappaleen, Been A Son, Steve Fisk -sessiosta. T\xc3\xa4m\xc3\xa4 versio on julkaistu aiemmin Blew EP:ll\xc3\xa4._NEWLINE_Vuonna 2004 julkaistiin box-set With The Lights Out, joka sis\xc3\xa4lt\xc3\xa4\xc3\xa4 kolme cd:t\xc3\xa4 ja yhden DVDn ennen julkaisemattomia kappaleita ja varhaisia live-esityksi\xc3\xa4. DVD sis\xc3\xa4lt\xc3\xa4\xc3\xa4 musiikkivideon In Bloomin. Video on tehty Sup Pop -levy-yhti\xc3\xb6ss\xc3\xa4 olon aikana eik\xc3\xa4 siten liity mitenk\xc3\xa4\xc3\xa4n Nevermindiin, jonka julkaisi Geffen Records._NEWLINE_Seuraavana vuonna julkaistiin box-setist\xc3\xa4 tiivistelm\xc3\xa4 Sliver: The Best of Box, jossa on my\xc3\xb6s kolme muuta kappaletta. Yksi niist\xc3\xa4 on Cobainin ensimm\xc3\xa4isen yhtyeen Fecal Matterin demo "Spank Thru". Albumin kokoamisessa oli mukana my\xc3\xb6s Cobainin tyt\xc3\xa4r Frances Bean Cobain, joka mm. valitsi albumin kansikuvan._NEWLINE_Marraskuussa 2006 julkaistiin DVD versio Live! Tonight! Sold Out! videosta._NEWLINE_Kev\xc3\xa4\xc3\xa4ll\xc3\xa4 2009 huhuttiin, ett\xc3\xa4 saman vuoden toukokuussa yhtyeen esiintyminen Reading festivaaleilla vuoden 1992 elokuulta julkaistaisiin DVD:n\xc3\xa4 nimell\xc3\xa4 Life Takes No Prisoners. My\xc3\xb6hemmin huhu kumottiin, sill\xc3\xa4 Life Takes No Prisoners olikin bootleg-julkaisu, mutta samalla ilmoitettiin, ett\xc3\xa4 vuoden 2009 marraskuussa julkaistaisiin esityksest\xc3\xa4 my\xc3\xb6s virallinen versio. Samana p\xc3\xa4iv\xc3\xa4n\xc3\xa4, kun "Live At Reading" ilmestyi, Sub Pop julkaisi Bleach albumista deluxe-version.\n_START_SECTION_\nHall Of Fame\n_START_PARAGRAPH_\n2.6.2014 Nirvana sai suurimman mahdollisen kunnianosoituksen, kun yhtye nostettiin Rock\xc2\xb4n Roll Hall Of Fameen. Juhlatilaisuudessa olivat paikalla mm. Krist Novoselic, Dave Grohl, Pat Smear, Courtney Love ja tilaisuutta juontanut Michael Stipe. Nirvanan j\xc3\xa4senet esittiv\xc3\xa4t tilaisuudessa  nelj\xc3\xa4 kappaletta. St. Vincent tulkitsi "Lithiumin", Lorde "All Apologiesin", Kim Gordon "Aneurysmin" ja Joan Jett "Smells Like Teen Spiritin".'